Kopš iepriekšējā ziņojuma Eiropas Savienība ir paplašinājusies, paaugstinot ES tvēruma līmeni GPA ietvaros. 2013. gada 1. jūlijā Eiropas Savienībai pievienojās Horvātija. Līdz ar to Eiropas Savienības GPA piedāvājums tika paplašināts, lai iekļautu Horvātiju, sākot no 2013. gada 1. jūlija. Valsts iepirkuma komiteja formālā sanāksmē 2013. gada 27. jūnijā pieņēma ES ierosinātās izmaiņas ES papildinājumos.

2.1.3.3.Jaunzēlande

Jaunzēlande pieteikumu par pievienošanos GPA iesniedza 2012. gada septembrī. Savu galīgo piedāvājumu Jaunzēlande iesniedza 2014. gada jūlijā. 2014. gada oktobrī GPA komiteja pieņēma lēmumu par Jaunzēlandes pievienošanos pārskatītajam GPA. Pēc pievienošanās instrumenta deponēšanas pārskatītais GPA attiecībā uz Jaunzēlandi stājās spēkā 2015. gada augustā.

Jaunzēlandes saistības saskaņā ar pārskatīto GPA tā pielikumā par pārējiem subjektiem ietver četrus valsts uzņēmumus, kuri darbojas gaisa satiksmes līniju, meteoroloģisko pakalpojumu, dzelzceļa un elektroapgādes komunālo pakalpojumu nozarēs (Airways Corporation of New Zealand Limited, Meteorological Service of New Zealand Limited, KiwiRail Holdings Limited un Transpower New Zealand Limited). Robežvērtības ir noteiktas šādā apmērā: 400 000 SDR precēm, 400 000 SDR pakalpojumiem un 5000 000 SDR būvniecības pakalpojumiem.

2.1.3.4.Ukraina

Ukraina pieteikumu par pievienošanos GPA iesniedza 2012. gada decembrī. Savu galīgo piedāvājumu tā iesniedza 2015. gada jūnijā. 2015. gada novembrī GPA komiteja pieņēma lēmumu par Ukrainas pievienošanos pārskatītajam GPA. Pēc pievienošanās instrumenta deponēšanas pārskatītais GPA attiecībā uz Ukrainu stājās spēkā 2016. gada 18. maijā.

Ukraina nodrošina tvērumu attiecībā uz lielu skaitu komunālo pakalpojumu nozaru, un, izmantojot uz definīcijām balstītu pieeju, tā ir izveidojusi indikatīvu sarakstu ar subjektiem, kuri darbojas komunālo pakalpojumu nozarēs. Ukraina izslēdz no iepirkuma saistītus uzņēmumus un kopuzņēmumus. Robežvērtības ir noteiktas šādā apmērā: 400 000 SDR precēm, 400 000 SDR pakalpojumiem un 5000 000 SDR būvniecības pakalpojumiem.

2.1.3.5.Moldovas Republika

Moldovas Republika pieteikumu par pievienošanos GPA iesniedza 2002. gada janvārī. Savu galīgo piedāvājumu Moldovas Republika iesniedza 2015. gada maijā. 2015. gada septembrī GPA komiteja pieņēma lēmumu par Moldovas Republikas pievienošanos. Pēc pievienošanās instrumenta deponēšanas pārskatītais GPA attiecībā uz Moldovas Republiku stājās spēkā 2016. gada 14. jūlijā.

Moldovas Republika piedāvā piekļuvi iepirkumam, ko veic visi subjekti, kuri saskaņā ar valsts tiesību aktiem kvalificējas kā līgumslēdzējas iestādes un darbojas tādās komunālo pakalpojumu nozarēs kā dzeramā ūdens apgāde, elektroapgāde un/vai siltumenerģija (ražošana, transportēšana vai sadale), ostas vai citas termināļu iekārtas, lidostas, pilsētas transports un dzelzceļa transports. Ir pievienots indikatīvs subjektu saraksts. Nekādas atrunas nav noteiktas. Robežvērtības ir noteiktas šādā apmērā: 400 000 SDR precēm, 400 000 SDR pakalpojumiem un 5000 000 SDR būvniecības pakalpojumiem. Tomēr preču un pakalpojumu robežvērtībām ir noteikts divu gadu pārejas periods.

2.1.3.6.Austrālija

Austrālija pieteikumu par pievienošanos GPA iesniedza 2015. gada jūnijā. Pārskatītos piedāvājumus tā iesniedza 2016. gada septembrī un 2017. gada jūnijā un galīgo piedāvājumu — 2018. gada martā. Sarunas par Austrālijas pievienošanos pārskatītajam GPA ir noslēgušās, un GPA komiteja 2018. gada oktobrī pieņēma lēmumu par Austrālijas pievienošanos pārskatītajam GPA. Pēc pievienošanās instrumenta deponēšanas pārskatītais GPA attiecībā uz Austrāliju stājās spēkā 2019. gada 5. maijā.

Komunālie pakalpojumi, dzelzceļš un citas ar transportu saistītas nozares (piemēram, ceļu būve un ostas) ietilpst Austrālijas štatu un teritoriju atbildības jomā. Attiecībā uz subjektiem, kas uzskaitīti Austrālijas galvaspilsētas teritorijā, pārskatītais GPA neietver komunālo pakalpojumu iepirkumu. Robežvērtības ir noteiktas šādā apmērā: 355 000 SDR precēm, 355 000 SDR pakalpojumiem un 5000 000 SDR būvniecības pakalpojumiem. Valdības uzņēmumi Austrālijā, kas, šķiet, ir pielīdzināmi ES publiskajiem uzņēmumiem, kurus ES piedāvā iepirkuma līgumu slēgšanai, ja tie darbojas ūdens un elektroapgādes, ostu un lidostu, pilsētas transporta un dzelzceļa komunālo pakalpojumu nozarēs (uz definīcijām balstīta pieeja), nav ietverti saistībā ar komunālo pakalpojumu nozarēm.

2.1.3.7.Apvienotā Karaliste

Izstāšanās līgumā starp Eiropas Savienību un Apvienoto Karalisti noteiktā pārejas perioda laikā (no 2020. gada 1. februāra līdz 2020. gada 31. decembrim) uz Apvienoto Karalisti pārskatītais GPA joprojām attiecās kā uz ES dalībvalsti. Pēc minētā pārejas perioda beigām Apvienotā Karaliste 2021. gada 1. janvārī pievienojās pārskatītajam GPA kā patstāvīga puse. Apvienotās Karalistes galīgais piedāvājums GPA ietvaros atbilst pašreizējam ES saistību sarakstam saskaņā ar pārskatīto GPA, ciktāl tas ir piemērojams Apvienotajai Karalistei, ietverot komunālo pakalpojumu nozares.

2.1.3.8.Citu valstu pievienošanās process

Pašlaik 11 PTO dalībvalstis formāli ir pievienošanās procesā (Albānijas Republika, Brazīlijas Federatīvā Republika, Gruzija, Jordānijas Hāšimītu Karaliste, Kazahstānas Republika, Kirgizstānas Republika, Krievijas Federācija, Ķīnas Tautas Republika, Omānas Sultanāts, Tadžikistānas Republika, Ziemeļmaķedonijas Republika). Tomēr pašlaik nenotiek nekādas darbības saistībā ar Albānijas, Gruzijas, Jordānijas un Omānas pievienošanās procesu. Četras citas PTO dalībvalstis savos protokolos par pievienošanos PTO ir uzņēmušās saistības sākt pievienošanos pārskatītajam GPA. Tās ir Afganistānas Islāma Republika, Mongolija, Saūda Arābijas Karaliste un Seišelu Republika.

2.2.PTO Vispārējā vienošanās par pakalpojumu tirdzniecību (GATS)

GATS XIII panta 2. punktā ir iekļauta pārskatīšanas klauzula, kas nosaka, ka “vienošanās ietvaros divu gadu laikā pēc PTO vienošanās stāšanās spēkā jāīsteno daudzpusējas sarunas par valsts iepirkumu pakalpojumu jomā”.

Balstoties uz šo pilnvarojumu, kurš plaši atsaucas uz jebkādas līgumslēdzējas iestādes (līdz ar to neaprobežojoties ar komunālo pakalpojumu sniedzējiem) iepirkumu pakalpojumu jomā, Eiropas Savienība ir izteikusi konkrētus priekšlikumus apspriest iespēju plurilaterālajā Pakalpojumu tirdzniecības nolīgumā (TiSA) ietvert pielikumu par valsts iepirkumu pakalpojumu jomā. Tomēr TiSA sarunas, par kurām Padome un Parlaments ir pienācīgi informēti, vēl nav pabeigtas un pašlaik ir apturētas.

3.ES NOLĪGUMI, KUROS IR IEPIRKUMA NODAĻAS